ועדת הפנים והגנת הסביבה, כנסת 23, פרוטוקול מספר 56, 2020-08-19 10:00

מיכל (מיקי) חיימוביץ': בוקר טוב לכולם.

מיכל (מיקי) חיימוביץ': ישיבת ועדת הפנים והגנת הסביבה מיוחדת כעת לדיון מהיר בנושא: "הקמת קו מתח בכפר קיש – קו 400".

מיכל (מיקי) חיימוביץ': זה נשמע תמיד כמו אוטובוס, אבל זה לא.

קריאה: טוב שזה לא קו 300.

מיכל (מיקי) חיימוביץ': בדיוק.

מיכל (מיקי) חיימוביץ': קו 300 זה קונוטציות אחרות.

מיכל (מיקי) חיימוביץ': קו 400 זה קו מתח גבוה, למי שלא יודע.

מיכל (מיקי) חיימוביץ': זה קו שמעביר הרבה מאוד חשמל והוא גם נראה מאוד.

מיכל (מיקי) חיימוביץ': בכל מקרה, מתוכננת הקמה של קו מתח ומסתבר שהיא קרובה מאוד לבתי תושבים בקו קיש, לבתי הרחבה של כפר קיש.

מיכל (מיקי) חיימוביץ': חבר הכנסת רם בן ברק, אתה ביקשת את קיום הדיון המהיר הזה.

מיכל (מיקי) חיימוביץ': אני אתן לך לפתוח, בבקשה.

רם בן ברק: בוקר טוב.

רם בן ברק: תודה רבה, גברתי היושבת-ראש, על קיום הדיון על פי בקשתי.

רם בן ברק: אני הייתי בסיור בכפר קיש, פגשתי את התושבים ועשיתי בירור קצר לגבי ההיסטוריה של הדבר הזה, ומסתבר שקרתה כאן פשוט תקלה מצערת.

רם בן ברק: בזמן שתכננו את קו 400, לא היו מודעים להרחבה שכפר קיש מתכננת לבנות.

רם בן ברק: היא הייתה קיימת כבר שנים רבות ללא מימוש, אבל לא הופיעה במסמכים.

רם בן ברק: אפשר לראות גם בתוכניות של חברת החשמל, שכשהם מתכננים את הקו, לא מופיע שטח של הרחבה אלא מופיע שטח חקלאי, ומקור הדבר בטעות.

רם בן ברק: מאחר שהייתה כאן טעות ומאחר שהתכנון היה ללא ידיעה, ומאחר שהטעות ניתנת לתיקון באופן יחסי בצורה קלה, כי עשו איזושהי ברך לקו, אנחנו מבקשים ליישר את הברך הזאת ולהרחיק את קו המתח בעוד כ-100 או 150 מטר ממה שמתוכנן להיות היום.

רם בן ברק: יש כמובן בקשה של התושבים, והם יגידו את זה בעצמם, להעביר את הקו לוואדי סמוך.

רם בן ברק: אני אשמח אם זה יקרה, אבל זה כבר עניין של חברת החשמל.

רם בן ברק: בכל אופן, את הטעות הזאת ניתן לתקן יחסית בקלות וחבל להיכנס מראש למקום שאחרי זה יגרום להרבה סכסוכים ואולי גם לתחלואה.

מיכל (מיקי) חיימוביץ': אני מבינה.

מיכל (מיקי) חיימוביץ': תודה רבה.

מיכל (מיקי) חיימוביץ': חבר הכנסת ג'אבר עסאקלה, בבקשה.

ג'אבר עסאקלה: קודם כל, אני מודה לך, חברי רם, על העלאת הנושא.

ג'אבר עסאקלה: אני חושב שכדאי להסתכל הסתכלות יותר רחבה על הקו הזה, ולהסתכל גם מה קורה בנאעורה ובטמרה.

ג'אבר עסאקלה: בנאעורה הקו הזה, כמו שהוא מתוכנן, מאוד קרוב לבתים.

ג'אבר עסאקלה: הוא גם מסכן מצד אחד, וגם מגביל התפתחות עתידית של היישוב נאעורה.

ג'אבר עסאקלה: ולכן, אם אנחנו רוצים להעתיק את הקו מהמקום שלו לוואדי הסמוך, אז כדאי לקחת בחשבון גם את הצרכים של יישובים אחרים.

ג'אבר עסאקלה: תודה רבה.

מיכל (מיקי) חיימוביץ': תודה.

מיכל (מיקי) חיימוביץ': יש לנו הרבה מאוד משתתפים, ונוכחים איתנו פיזית ראש המועצה האזורית גליל תחתון ניצן פלג.

מיכל (מיקי) חיימוביץ': זה בעצם עובר אצלכם בשטח, וממה שחבר הכנסת רם בן ברק אמר, אני מבינה שיש כאן בעיה בתכנון.

מיכל (מיקי) חיימוביץ': מה הייתה הבעיה בתכנון?

מיכל (מיקי) חיימוביץ': איפה זה נפל שם?

ניצן פלג: קודם כל, אני חושב שיש פה גם רצון טוב של הרבה מאוד שחקנים סביב הנושא הזה ואני רוצה להגיד תודה; גם לך, רם, גם לך, מיקי, גם לך, חבר הכנסת.

ניצן פלג: יש פה תקלה, תקלה תכנונית.

ניצן פלג: ההרחבה במושב כפר קיש תוכננה ב-2002.

ניצן פלג: היא לא נלקחה בחשבון בתמ"א 10 על קו 400 שעובר אצלנו וחוצה את המועצה.

ניצן פלג: אף אחד לא ידע על זה, גם לא הוגשו התנגדויות, לא מטעם המושב, לא מטעם המועצה, ואף אחד לא לקח בחשבון שההרחבה הזאת היא ברת היתכנות.

ניצן פלג: התמ"א נכנסה לתוקף בינואר 2016 וכשאנחנו במועצה, החברה הכלכלית שלנו התחילה לבנות את ההרחבה לפני שנה וחצי, בעצם הכול נעשה, כולל התושבים שקנו שם את המגרשים שלהם, בלי ידיעה שהולך לעבור שם קו 400.

ניצן פלג: וזה התגלה פתאום כשחברת החשמל פנו אלינו ולאגודה בכפר קיש, כדי לדבר איפה שמים את העמודים.

ניצן פלג: ואז עשינו סטופ גדול וניסינו להבין מה קורה.

מיכל (מיקי) חיימוביץ': אבל איך זה יכול להיות שהרחבה שנידונה מאיזו שנה?

ניצן פלג: זו תוכנית שהתחילה ב-2002.

מיכל (מיקי) חיימוביץ': הוועדה המחוזית לא יודעת מה הוועדה?

מיכל (מיקי) חיימוביץ': - - -

ניצן פלג: לא.

ניצן פלג: גם בוועדה המחוזית, ודיברתי עם לשכת התכנון, לא הייתה סינרגיה, לא היה תיאום סביב ההרחבה.

ניצן פלג: וגם מינהל התכנון וגם חברת החשמל לא הכירו - - -

קריאה: מה זאת אומרת לא הכירו?

קריאה: זו לא תוכנית מאושרת?

ניצן פלג: היא תוכנית שאושרה כנראה בשלב מאוחר - - -

קריאה: אני הבנתי שהיא אושרה ב-93'.

מיכל (מיקי) חיימוביץ': איזו תוכנית?

מיכל (מיקי) חיימוביץ': של ההרחבה?

קריאה: התוכנית של ההרחבה.

ניצן פלג: אבל עובדתית, גם כשאת רואה את התוכניות של חברת החשמל, של כפר קיש ושל קו 400, לא רואים את ההרחבה.

ניצן פלג: עובדה שאנחנו הרמנו הרבה מאוד גבות להרבה מאוד אנשים.

ניצן פלג: אז אני לא חושב שמישהו פה כרגע אומר שלא.

ניצן פלג: זאת אומרת, יש פה הסכמה שיש כאן בעיה שלא לקחו בחשבון את ההרחבה הזאת.

קריאה: לא, להיפך.

קריאה: אני אומרת שהתוכנית מאושרת.

קריאה: זאת אומרת, הוועדה המחוזית הייתה מודעת אליה.

ניצן פלג: כן, כן.

ניצן פלג: ודאי.

ניצן פלג: התוכנית מאושרת וכרגע אנחנו כבר אחרי שיווק של המגרשים ואוטוטו החבר'ה מתחילים לבנות את הבתים שלהם.

ניצן פלג: לכן, יש פה עוול כלפי התושבים שקנו את המגרשים שלהם, אני חייב להגיד, בהרבה כסף.

ניצן פלג: בכפר קיש השמאות הייתה מאוד מאוד גבוהה, ופתאום בא להם הדבר הזה במרחק שהוא מוטל בספק, אבל אני לא אכנס אליו עכשיו.

ניצן פלג: הבקשה שלי שהוועדה תמליץ – סעיף 266ה בחוק התכנון והבנייה, שמאפשר יציאה לעבודות זמניות בפרויקטים שהם חשובים למדינה, פרויקטים לאומיים, ואחרי זה לעשות בדיעבד את התיקון הנקודתי בתמ"א עצמה.

ניצן פלג: יש פה נכונות – דיבר איתי אתמול יו"ר חברת החשמל יפתח רון-טל, גם יו"ר קק"ל דני עטר גם נרתם לעניין הזה.

ניצן פלג: עשינו פה הרבה מאוד שיחות.

ניצן פלג: יש פה נכונות ורצון טוב לתקן נקודתית את הבעיה, ולהזיז את התוואי רחוק ככל הניתן מההרחבה.

ניצן פלג: אני יודע שגם במינהל התכנון יש את הפנייה הזאת לוועדה המחוזית אצלנו כדי לבדוק את האפשרויות.

ניצן פלג: ואני חושב שאם אנחנו פה כוועדה תצא המלצה כזאת ל-266ה, לשר לחתום על זה, נוכל לפתור את הבעיה ולתת גם שקט, גם אמון, ולהתקדם הלאה.

ג'אבר עסאקלה: יש לי שאלה.

ג'אבר עסאקלה: האם הרצון הטוב מתייחס נקודתית לשכונה בכפר קיש או שהוא מתייחס גם לנאעורה ויישובים אחרים?

ניצן פלג: נאעורה זה לא באותו אזור, זה לא באותו תא שטח.

ניצן פלג: גם אם לצורך העניין התושבים היו רוצים להעתיק את הקו כולו מערבה, זה עדיין רחוק מאוד מנאעורה.

ניצן פלג: אני חייב להודות, בתור ראש מועצה של גליל תחתון, אני לא מעורב בנאעורה כי זה לא שטח השיפוט שלי ואני לא ראש המועצה שם, ואפשר כמובן לשאול אותם מה בדיוק התהליכים שהם עושים בעניין הזה.

ניצן פלג: כמובן שנשמח שגם נאעורה ייהנו מטיפול הולם.

ג'אבר עסאקלה: אני אשמח אם הוועדה תתייחס לקו בכללותו ולא רק לברך הנקודתית הזאת של כפר קיש.

מיכל (מיקי) חיימוביץ': אני מבינה.

מיכל (מיקי) חיימוביץ': בכלל צריך להבין שכל הסוגיה הזו של קו 400, יש לה חשיבות.

מיכל (מיקי) חיימוביץ': גם בדיונים שאנחנו מנהלים פה על החשיבות של פיתוח משק החשמל שלנו מתוך ראייה של מתן דגש על אנרגיה מתחדשת, אנחנו חייבים לפתח את רשת ההולכה שלנו בישראל.

מיכל (מיקי) חיימוביץ': אחת הסיבות שאנחנו לא יכולים להתקדם עם הסוגיה של אנרגיה מתחדשת זה כי אין רשת הולכה טובה ואנחנו חייבים לחזק אותה.

מיכל (מיקי) חיימוביץ': אז אנחנו חייבים את הקווים האלה, אבל אין ספק שאיפה ששמים אותם יש תמיד הרבה מענות וטענות.

ג'אבר עסאקלה: גם לא חייבים אותם תמיד מעל האדמה.

ג'אבר עסאקלה: אפשר גם מתחת לאדמה.

מיכל (מיקי) חיימוביץ': כן, רק העלות היא פי חמישה כרגע, ממה שאמרו לנו.

ג'אבר עסאקלה: אבל אם העלות היא בריאות האנשים - - -

קריאה: אם העלות היא בריאות האדם אז אין מה להשוות - - -

מיכל (מיקי) חיימוביץ': אין מה להשוות.

מיכל (מיקי) חיימוביץ': נכון.

מיכל (מיקי) חיימוביץ': אבל הייתה לנו ישיבה על זה השבוע והסבירו לנו, יש עניין של התחממות הקרקע.

מיכל (מיקי) חיימוביץ': להטמין קו 400 זה לא פשוט.

מיכל (מיקי) חיימוביץ': זה לפחות מה שאני הבנתי.

רם בן ברק: אני רוצה להוסיף בעניין הזה, אם יורשה לי.

רם בן ברק: זה נכון מה שאומרים לגבי נאעורה.

רם בן ברק: אני ראיתי את זה רק היום בבוקר פעם ראשונה.

רם בן ברק: אבל נאעורה כן הייתה בתכנון, כן הוגשו התנגדויות וכן היה תהליך מסודר.

רם בן ברק: כאן הבעיה שלנו היא שבגלל טעות שכולם מודים בה, שאם היו יודעים היו עושים אחרת, והתיקון הוא מאוד קל.

רם בן ברק: אני חושב שלגבי נאעורה צריך להקדיש דיון בנפרד כי יש שם בעיה.

רם בן ברק: אני ראיתי את זה.

מיכל (מיקי) חיימוביץ': היית שם במקום?

רם בן ברק: לא, ראיתי את מה ששלחו לי בבוקר.

מיכל (מיקי) חיימוביץ': אה, אוקיי.

מיכל (מיקי) חיימוביץ': מינהל התכנון, נועה נאור, מנהלת אגף תשתיות, בוקר טוב.

נועה נאור: בוקר טוב לכולם.

נועה נאור: אני רוצה להבהיר מספר דברים.

נועה נאור: אני רוצה להדגיש, מדובר פה בתמ"א 10/ג/6.

נועה נאור: זו תוכנית מתאר ארצית מפורטת שקודמה במשך זמן לא קצר, כ-13 שנים, תכנון מאוד מורכב וארוך, כלל בחינת חלופות רבות לתוואי.

נועה נאור: ובסופו ההליך המאוד-מורכב הזה אושרה התוכנית כמו שהיא אושרה בשנת 2016.

נועה נאור: לאור המקרה של התוכנית המאושרת בכפר קיש, אנחנו התוודענו לזה רק מהפנייה של כפר קיש.

נועה נאור: לאורך כל התכנון, אף אחד לא העלה את התוכנית הזאת, לא התושבים עצמם, בשום שלב שהוא.

נועה נאור: נכון, הייתה פה תקלה תכנונית, גם הוועדה המחוזית לא העלתה את זה.

נועה נאור: כמובן שבמהלך הליך רגיל יש שלב של התנגדויות, ולא הועלתה שום השגה לגבי הנושא הזה.

נועה נאור: עם זאת, אנחנו מבינים שיש כאן בקשה להרחקה, שנובעת לטעמנו מחשש מפני קרינה אלקטרומגנטית.

נועה נאור: וחשוב לציין שגם מהמשרד להגנת הסביבה וגם מחברת החשמל אנחנו מבינים שיש כאן מרחק שהוא מרחק מספיק סביר שעומד בכל מרחקי הבטיחות ואף מעבר להם.

נועה נאור: זאת אומרת, המרחק בין קצה הבינוי המתוכנן - - -

מיכל (מיקי) חיימוביץ': שנייה, רגע, גברתי, גברתי, גברתי, גברתי, גברתי, את שומעת אותי?.

מיכל (מיקי) חיימוביץ': רק שנייה.

מיכל (מיקי) חיימוביץ': את שומעת אותי?

מיכל (מיקי) חיימוביץ': את שומעת אותי?

מיכל (מיקי) חיימוביץ': יופי, אז רק שנייה, אני מבקשת ממך לעצור שנייה ולהקשיב שנייה.

מיכל (מיקי) חיימוביץ': גברתי, את נציגת מינהל התכנון.

מיכל (מיקי) חיימוביץ': את לא נציגת המשרד להגנת הסביבה ואת לא נציגת משרד הבריאות.

מיכל (מיקי) חיימוביץ': אני מבקשת ממך לא לחוות דעות על קרינה ועל קירבה לבתים.

מיכל (מיקי) חיימוביץ': מה שאני רוצה לשמוע ממך ולהבין ממך, איך זה יכול להיות שבמדינת ישראל יש תוכנית ארצית שמדברת על פריסה של קווי חשמל ויש תוכנית של הרחבה שמקודמת כבר 15 שנה, ואין הלימה בין התוכנית הזאת לתוכנית השנייה.

מיכל (מיקי) חיימוביץ': תסבירי לי איך במינהל התכנון דבר כזה קורה.

מיכל (מיקי) חיימוביץ': מה, הפתיעה אתכם ההרחבה הזאת?

מיכל (מיקי) חיימוביץ': ! לא ידעתם עליה?! איך זה יכול להיות?

מיכל (מיקי) חיימוביץ': הרי זה רץ בתוך כל הצנרת של מינהל התכנון.

מיכל (מיקי) חיימוביץ': זה אותו מינהל.

מיכל (מיקי) חיימוביץ': אם זה הוועדה המחוזית, אם זה הוועדה המקומית, זה לא משנה, זה ועדות שלכם, של המדינה.

מיכל (מיקי) חיימוביץ': איך זה יכול להיות שוועדה אחת לא יודעת מה שקורה בוועדה שנייה?

נועה נאור: אני רוצה להבהיר, נכון, הייתה פה תקלה.

נועה נאור: אני לא יכולה להסביר את זה.

נועה נאור: אנחנו מקבלים את כל התוכניות ומרכזים אותן במינהל התכנון, ולכן יש גם שלב שנקרא שלב ההתנגדויות והערות הוועדות המחוזיות, וגם בשלב הזה לא עלו על התוכנית הזאת.

נועה נאור: היו תקופות שכל התוכניות לא היו ממוחשבות, וקרתה תקלה.

נועה נאור: לאור זאת, יש לנו כאן מקרה מאוד מאוד חריג.

נועה נאור: זה לא מקרים שקורים כל יום בתוכניות, ולכן יש לשקול ולבחון הסתה של הקו הזה.

נועה נאור: עמדתנו היא שאם יש נכונות והצדקה מבחינה הנדסית לשנות את התוואי של הקו הזה, אנחנו מבחינה סטטוטורית נעשה את ההליך הסטטוטורי לתקן את הבעיה הזאת שנעשתה.

נועה נאור: אין לנו התנגדות, ואנחנו נצטרך לקבל את לוחות הזמנים מחברת החשמל ולראות איזה הליך סטטוטורי מתאים, בין אם במסגרת סעיף 266ה, ובין אם זה במסגרת קידום מהיר של תיקון התמ"א.

נועה נאור: אנחנו נמצא את ההליך הסטטוטורי המתאים.

מיכל (מיקי) חיימוביץ': האם כתוצאה ממה קרה כאן, אותה טעות, ואי הסינרגיה בין שתי התוכניות ובין הוועדות, האם לומדים איזה לקח, שזה לא יקרה יותר?

מיכל (מיקי) חיימוביץ': שלא יהיה מצב שתגלו פתאום - - -

נועה נאור: זה לא קורה.

נועה נאור: זה באמת משהו חריג.

נועה נאור: אמרתי, מדובר בתוכנית שקודמה כבר לפני 13 שנה.

נועה נאור: מחשוב כל התוכניות היה אז בחיתוליו.

נועה נאור: היום אנחנו נמצאים בעולם אחר לגמרי.

מיכל (מיקי) חיימוביץ': יופי.

נועה נאור: ברגע שאת מקדמת תוכנית, עולות לך כל התוכניות שנמצאות שם בסביבה, ודבר כזה לא אמור לקרות.

מיכל (מיקי) חיימוביץ': יפה.

מיכל (מיקי) חיימוביץ': אוקיי.

מיכל (מיקי) חיימוביץ': חברת הכנסת סאלח, בבקשה.

סונדוס סאלח: יש לי שאלה, גברתי.

סונדוס סאלח: האם מתוכנן כזה קו גם באזור התעשייה ציפורי, על אדמות יישוב כפר משהד?

נועה נאור: אני לא יכולה לענות על השאלה הזאת.

נועה נאור: אני לא יודעת.

נועה נאור: יכול להיות שמתוכנן בוות"ל.

נועה נאור: אולי חברת החשמל תתייחס לזה.

סונדוס סאלח: האם אפשר?

סונדוס סאלח: - - -

מיכל (מיקי) חיימוביץ': את יכולה להגיש את הבקשה הזאת.

מיכל (מיקי) חיימוביץ': אני פשוט נורא מבקשת, כי זה גם דיון קצר ואנחנו חייבים להתמקד בסוגיה הספציפית הזאת ולנסות לפתור אותה.

ג'אבר עסאקלה: יש לי שאלה אליה.

ג'אבר עסאקלה: גברתי, האם מינהל התכנון פתוח לתכנן מחדש את הקו הזה, לא רק בנקודה של כפר קיש אלא קצת יותר צפונה?

נועה נאור: אז כמו שאמרתי, מדובר בתוכנית שאושרה לפני כארבע שנים אחרי הליך מאוד ארוך ומורכב – בחינת התנגדויות, וזה התוואי שנבחן לאחר בחינת כל החלופות שהיו.

נועה נאור: כרגע אין שום כוונה לפתוח את התוכנית הזאת מחדש.

נועה נאור: אני לא מכירה כוונה כזאת.

מיכל (מיקי) חיימוביץ': אוקיי.

מיכל (מיקי) חיימוביץ': תודה.

מיכל (מיקי) חיימוביץ': אנחנו נשארים בכפר קיש.

מיכל (מיקי) חיימוביץ': חברת החשמל, יוסף דהאן, שלום לך, אדוני.

יוסף דהאן: שלום.

מיכל (מיקי) חיימוביץ': אנחנו מבינים שיש לנו כאן בעיה ושצריך לפתור אותה.

מיכל (מיקי) חיימוביץ': אני מבינה שראש המועצה היה בקשר עם יו"ר חברת החשמל, נכון?

מיכל (מיקי) חיימוביץ': רון-טל הוא יו"ר?

ניצן פלג: כן.

מיכל (מיקי) חיימוביץ': מה אתם מתכוונים לעשות בנושא הזה?

יוסף דהאן: אז קודם כל, נפגשנו גם עם ראש המועצה, ואנחנו בהחלט קשובים לבקשת ראש המועצה.

יוסף דהאן: אנחנו הצענו לקטום את המשולש, אפילו יותר ממה שחבר הכנסת רם בן ברק ביקש.

יוסף דהאן: אנחנו מציעים להזיז את הקו כ-250 מטר, 200 מטר, כך שהמרחק מהמבנה הראשון יגדל למעלה מ-350 מטר, ואני חושב שבזה תיפתר הסוגיה.

יוסף דהאן: אנחנו נצטרך לשבת עם מינהל התכנון ולראות איך עושים את זה סטטוטורית.

יוסף דהאן: אני אשמח מאוד אם יאופשר לנו להקים בהליך מאוד מהיר, אפילו בטרם אישור ההליך הסטטוטורי, בתוואי המוצע.

יוסף דהאן: כך שחברת החשמל מאוד נכונה לעשות את התיקונים.

יוסף דהאן: אני רק אעיר לגבי נאעורה – בנאעורה הקו הורחק כ-70 מטר מעבר לבתים לתוך מקרקעין צבאי, כך שיש מרחק די והותר עד לבתים.

יוסף דהאן: מעבר לזה שבין הקו ה זה המתץוכנן לנאעורה יש קן אחר קיים מזה עשרות שנים, 161 קילו וולט שהוא הקו הקרוב יותר ועדיין עומד בתקנים.

יוסף דהאן: לכן, לטעמי, אני לא רואה את נושא נאעורה כנושא שכדאי לפתוח אותו מסיבה מאוד פשוטה – זה נבחן ארוכות מאוד, כולל על ידי החוקר שמונה לשמיעת כל ההתנגדויות, והסוגיה הזאת קיבלה טיפול בתוך התוכנית.

מיכל (מיקי) חיימוביץ': תןדה.

מיכל (מיקי) חיימוביץ': אני רוצה לחזור לגב' נועה נאור ממינהל התכנון.

מיכל (מיקי) חיימוביץ': בעצם אנחנו שומעים פה שלחברת החשמל יש את המוכנות ואת הנכונות, ואנחנו צריכים את האוקיי שלכם שאתם תעשו את הכול מבחינת הצד שלכם כדי לאפשר את השינוי הזה.

נועה נאור: כן.

נועה נאור: אני אמרתי ואני חוזרת ואומרת.

נועה נאור: אם יש היתכנות מחברת החשמל להסיט את הקו - -

מיכל (מיקי) חיימוביץ': הנה, הוא אמר שיש.

מיכל (מיקי) חיימוביץ': הוא אמר שיש.

נועה נאור: - - אנחנו ניתן את המענה הסטטוטורי לעמידה בלוחות הזמנים שחברת החשמל תציג.

מיכל (מיקי) חיימוביץ': נפלא.

מיכל (מיקי) חיימוביץ': יופי.

מיכל (מיקי) חיימוביץ': אני שמחה מאוד לשמוע.

ניצן פלג: מעולה.

ניצן פלג: גם אני מאוד שמח.

ניצן פלג: יפה מאוד.

מיכל (מיקי) חיימוביץ': מה אתה אומר, ניצן?

ניצן פלג: מדהים.

ניצן פלג: אני מאוד שמח.

ניצן פלג: רצון טוב.

מיכל (מיקי) חיימוביץ': יופי.

מיכל (מיקי) חיימוביץ': עמית יפרח, מזכ"ל תנועת המושבים גם רצה לדבר, בבקשה.

רם בן ברק: רק שימי לב שהתמונה של נהלל ברקע, שיהיה ברור לכולם.

מיכל (מיקי) חיימוביץ': שמנו לב.

עמית יפרח: זה בשבילך, רם.

עמית יפרח: זה מוקדש לך.

עמית יפרח: שנה הבאה אנחנו חוגגים 100 שנה למושב הראשון.

עמית יפרח: קודם כל, אני רוצה להודות לראש המועצה ולרם בן ברק על ההובלה של המאבק הזה, ואני שמח ומתרשם שגם חברת החשמל וגם מינהל התכנון נכונים לתקן את העיוות הזה.

עמית יפרח: אין ספק שהרחבה במושב היא אחד ההליכים המורכבים ביותר שמושב עושה, גם מבחינה תכנונית וגם מבחינה קהילתית.

עמית יפרח: וכרגע האירוע הנקודתי הזה מהווה איזשהו חסם להשלמת התהליך ובעצם לקליטת המשפחות על מנת שיוכלו לבנות את ביתם.

עמית יפרח: ולכן אם ההתרשמות שלי נכונה ורוח הדברים היא כזו שאנחנו לקראת סיום הסוגיה ולפתרון, אז אני מברך גם אותך, מיקי, על הדיון הפורה והמהיר, וגם כמובן שוב פעם את ראש המועצה ואת רם בן ברק, ונקווה שנוכל כבר לראות את המשפחות נקלטות במושב ובונות את ביתם.

עמית יפרח: תודה רבה.

מיכל (מיקי) חיימוביץ': תודה רבה.

מיכל (מיקי) חיימוביץ': לעוד מישהו חשוב לדבר?

מיכל (מיקי) חיימוביץ': או שנעשה את הדיון המהיר הזה באמת מהיר?

ג'אבר עסאקלה: זה נשמע כמו חגיגת פתרון, ולא דיון.

מיכל (מיקי) חיימוביץ': בבקשה, אדוני.

איתי כהן: אני איתי, נציג המאבק של כפר קיש בקו 400.

איתי כהן: דבר ראשון, אני חייב להודות לכל מי שהגיע לפה, לחבר הכנסת רם בן ברק שעזר, לך כמובן, ולניצן פלג, ראש המועצה שלנו שעוזר בכל מה שניתן.

איתי כהן: אני רוצה רק להאיר את הזווית שלנו, למרות שכבר דנו בכול.

איתי כהן: אנחנו הופתענו מאוד לפני כשלושה חודשים לגלות את העניין הזה, שהולך לעבור קו 400 על עליון ממש עשרות מטרים מהשכונה.

איתי כהן: ואנחנו ממש חוששים מקרינה אלקטרומגנטית, זו סכנה בריאותית שעד היום אין עליה תקן מוגדר, ואנחנו חוששים מהעניין הזה.

איתי כהן: יש פה עוד כל מיני סכנות.

איתי כהן: ובכל מקרה, אנחנו אומרים שעל בריאות לא מתפשרים ואנחנו חושבים שצריכים להרחיק את הקו כמה שיותר רחוק ולא להתפשר ולא לקחת סיכונים.

איתי כהן: על הטעות התכנונית כבר דובר.

איתי כהן: זה ברור והודו בזה שהייתה פה טעות תכנונית, ואנחנו מבקשים שבמקום שמגלים שיש טעות ועוד לא עשו את העמודים ועוד לא הציבו שום דבר בשטח, וגילינו שיש טעות וזה בזמן, ואפשר לתקן את הטעות, אנחנו מבקשים לתקן את הטעות ולא להנציח אותה.

איתי כהן: והכוונה שלנו היא לתקן את הטעות למצב לו אנשי ועדת התכנון היו יודעים שיש כאן הרחבה.

איתי כהן: אני חושב שצריך להתייחס לזה בצורה הזו ולהזיז את הקו למקום שהוא היה אמור להיות, נקרא לזה, המקום הטבעי שלו.

איתי כהן: באזור שלנו יש המון שטח, אין בעיה של ואדיות, של מיקומים.

איתי כהן: אפשר למצוא מיקום אחר.

איתי כהן: אנחנו בטוחים בזה.

איתי כהן: בדיון משותף אנחנו בטוחים שאפשר להגיע לפתרון, כי אנחנו רואים שיש פה רצון טוב מכל הצדדים לעשות את זה.

איתי כהן: אבל לא לשים רק פלסטר אלא באמת לפתור את הבעיה כמו במדינה מתוקנת.

איתי כהן: יש פה גם עניין שקו המתח הזה, ברגע שהוא יהיה איפה שהוא יהיה, יש פה בעיה.

איתי כהן: ההרחבה היום כבר קיימת, יש כבר כבישים, יש מגרשים שמוכנים לבנייה, יש הכול.

איתי כהן: המשפחות תלויות ועומדות ולא יודעות מה יהיה, ורוצות להמשיך להתקדם, אבל הכול תקוע.

איתי כהן: אני יכול להגיד גם שאם יהיה קו כזה, זה פוגע באינטרס של המדינה.

איתי כהן: במקום ליישב את הפריפריה, יבריחו את תושבים מהפריפריה, ויש משפחות שהודיעו שלא יבנו אם זה יהיה המצב.

איתי כהן: אי אפשר להתעלם מהעניין הזה, שכשעושים כזה קו מפלצתי אז יש פגיעה סביבתית.

איתי כהן: אנחנו מבקשים בכל פתרון שלא יהיה לשמור על הסביבה.

איתי כהן: אנחנו בפריפריה, אין מה לעשות, אין תשתיות כמו במרכז, אין אפשרויות תעסוקה כמו במרכז, אין אפשרויות בילוי לילדים כמו במרכז.

איתי כהן: אבל הדבר היחיד שיש וזה היתרון הגדול מאוד בפריפריה, באזור שלנו בכפר קיש, על פני המרכז, זה הנוף והסביבה והטבע שסביבנו.

איתי כהן: ואנחנו מאוד מאוד מבקשים לאפשר לנו שזה יישמר.

איתי כהן: כשתכננו את הקו עשו אותו כך שהוא יעבור בוואדיות, אנחנו חושבים שזה מאוד נכון.

איתי כהן: זה מונע פגיעה גם בציפורים ובכל מיני ערכי טבע נוספים.

איתי כהן: ואנחנו מבקשים שבכל תכנון עתידי שלא יהיה, ויש אפשרויות, יתחשבו בנתוני הטבע ויעשו את זה בוואדיות עד כמה שניתן, ולא רק יעלו את זה לשלוחה ואז בעצם זה עלול ליצור בעיות נוספות של יישור הקו מול ההרחבה שנמצאת על השלוחה ממול או בעצם לא יהיה לפי העיקרון של מעבר בוואדיות.

איתי כהן: בסופו של דבר, אני אומר שהעיקרון הוא – במקום שנחרך אפשר למזער את הנזק, וזה מה שאנחנו מבקשים שיעשו.

איתי כהן: אנחנו מאוד נשמח ואנחנו מאוד מודים לכולם על הנכונות ועל הרצון הטוב, ואנחנו רוצים לשתף פעולה כולנו ביחד, ולמצוא את הפתרון הנכון.

איתי כהן: אני בטוח שכל מי שנמצא פה, גם אני וגם ניצן, וגם אתם, כולכם פה, וגם האנשים שיושבים עכשיו בכפר קיש עם הזום איתנו, בלהט העשייה כולם רוצים לפתור ולעשות מהר ולסגור.

איתי כהן: אבל בסופו של דבר, כולנו כאן בגלל קדושת החיים והאיכות של החיים, וזה מה שאנחנו מבקשים.

איתי כהן: אנחנו מבקשים שייתנו לנו לקיים חיים בריאים ואיכותיים, לנו ולמשפחות שלנו.

איתי כהן: ואנחנו כמובן מזמינים את כל גורמי התכנון אלינו לכפר קיש לראות בעיניים.

איתי כהן: כשרואים בעיניים – מבינים.

איתי כהן: תודה רבה.

מיכל (מיקי) חיימוביץ': אני מסכימה לחלוטין עם כל מילה.

מיכל (מיקי) חיימוביץ': וכשרואים בעיניים רואים שכפר קיש הוא באמת אחד המקומות היפים בארץ.

רם בן ברק: הכי יפה.

רם בן ברק: אין עליו.

קריאה: כמעט הכי יפה.

מיכל (מיקי) חיימוביץ': משה בן יאיר מרשות החשמל ביקש רשות דיבור, בבקשה.

משה בן יאיר: שלום, כבוד היושבת-ראש.

משה בן יאיר: שמי משה בן יאיר, ראש אגף הנדסה ברשות החשמל.

משה בן יאיר: אני רק מציין שהרשות לא מתנגדת כמובן לרצון להעתיק את הקו.

משה בן יאיר: אבל מאוד חשוב להדגיש, וזה לא צוין על ידי אף אחד מהדוברים, שהקו צריך להסתיים בדצמבר 2025.

משה בן יאיר: אז צריך לעשות כל מאמץ אפשרי כדי לעמוד ביעד הזה מכיוון שזה קו מאוד מאוד משמעותי לכל אזור הצפון, להמון אנרגיות מתחדשות, אבל לא רק, גם לצרכנים.

משה בן יאיר: אז מאוד חשוב שגם אם מסיטים את הקו, שתהיה עמידה בלוח הזמנים הזה, כפי שנקבע על ידי שר האנרגיה, כן?

מיכל (מיקי) חיימוביץ': כן, כן.

מיכל (מיקי) חיימוביץ': ברור לחלוטין.

מיכל (מיקי) חיימוביץ': אני חושבת שאפשר לסכם.

מיכל (מיקי) חיימוביץ': אנחנו בהחלט יוצאים מכאן עם בשורה בכך שלפחות לגבי המקום הנקודתי הזה יש נכונות ויש מוכנות לעשות את ההעתקה המתבקשת הזאת.

מיכל (מיקי) חיימוביץ': כיון שבלוח הזמנים כבר יש עבודות והתקדמות, אז אני מבקשת מחברת החשמל, ממינהל התכנון ומהמועצה האזורית לקיים פגישות בהתאם לשינוי התוכנית כפי שדובר עליה כאן וכפי שהם התחייבו בפני הוועדה.

מיכל (מיקי) חיימוביץ': ואני אבקש דוח בכתב לוועדה בתוך שלושה שבועות, לבחון את ההתקדמות של השינוי שהוחלט עליו כאן.

מיכל (מיקי) חיימוביץ': תודה רבה לכולם.

קריאות: תודה רבה.